b'\n_START_ARTICLE_\nGabriel Shelly\n_START_SECTION_\nKarriere\n_START_PARAGRAPH_\nSom friidrettsut\xc3\xb8ver konkurrerte han i klassen F32, der han fikk bronse i sleggekast ved EM i 1999 og 2003._NEWLINE_Ved VM i boccia 1990 fikk han bronse i lagkonkurransen. Neste VM var VM i boccia 1994 i Sheffield, der han kom p\xc3\xa5 14.-plass. _NEWLINE_Shelly deltok f\xc3\xb8rste gang i Paralympics da han deltok i boccia ved Paralympiske sommerleker 1996 i Atlanta. I den individuelle konkurransen tapte han fire av sine fem kamper i gruppespillet, og gikk ikke videre til sluttspillet. Han endte dermed p\xc3\xa5 15.-plass individuelt. Han deltok ogs\xc3\xa5 det irske laget i klassen BC1-2, sammen med Thomas Leahy, Jason Kearney og Eoin Cleare, men dette laget ble ogs\xc3\xa5 sl\xc3\xa5tt ut i gruppespillet; kun 4 lag fra de to gruppene gikk til finalespill, og Irland kom p\xc3\xa5 3.-plass i sin gruppe. _NEWLINE_Han deltok igjen ved VM i boccia 1998 i New York, der han kom p\xc3\xa5 15.-plass. To \xc3\xa5r senere deltok han ved sine andre paralympiske sommerleker, som ble arrangert i Sydney i 2000. Der spilte han seg fram til finalen, der han slo spanske Antonio Cid 4-3, og vant sin f\xc3\xb8rste paralympiske gullmedalje. I lagkonkurransen ble Irland sl\xc3\xa5tt ut av S\xc3\xb8r-Korea i kvartfinalen, der de tapte 1-14. Ved VM i boccia 2002 i Portugal kom han p\xc3\xa5 10.-plass. _NEWLINE_I 2003 deltok han ved Verdenscupen i boccia 2003, der han kom p\xc3\xa5 8.-plass individuelt, og Irland kom ogs\xc3\xa5 p\xc3\xa5 8.-plass i lagkonkurransen i klassen BC1-2. \xc3\x85ret etter deltok han ved Paralympiske sommerleker 2004. I gruppespillet fikk han tre seire og to tap, og gikk ikke videre til sluttspillet. I lagkonkurransen BC1-2 kom Irland p\xc3\xa5 4.-plass av 6 lag i sin gruppe i gruppespillet, og gikk ikke til finalespill._NEWLINE_Ved EM i boccia 2005 fikk han en ny internasjonal medalje. Her kom han p\xc3\xa5 3.-plass individuelt, mens Irland kom p\xc3\xa5 4.-plass i lagkonkurransen. Etter 7.-plass individuelt og 5.-plass i lagkonkurransen ved VM i boccia 2006 var han rangert som nummer 4 i verden ved utgangen av 2006._NEWLINE_Han kom p\xc3\xa5 4.-plass ved Verdenscupen i boccia 2007 i Vancouver i Canada. Han vant alle sine tre kamper i gruppespillet, og gikk videre til sluttspillet. I sluttspillet spilte han seg fram til semifinalen, der han tapte p\xc3\xa5 tie-break mot David Smith, og m\xc3\xa5tte dermed spille bronsefinale som han tapte for s\xc3\xb8rkoreanske Park Jae-suk. Irland kom p\xc3\xa5 8.-plass i lagkonkurransen i dette mesterskapet. \xc3\x85ret etter deltok han ved Paralympiske sommerleker 2008 i Beijing. I den individuelle konkurransen i klassen BC1 tapte han 1-4 i semifinalen mot portugisiske Ant\xc3\xb3nio Marques, men vant den p\xc3\xa5f\xc3\xb8lgende bronsefinalen mot Wang Yi, og fikk dermed 3.-plass og bronse ved disse paralympiske lekene. I lagkonkurransen ble Irland sl\xc3\xa5tt ut av Kina i kvartfinalen, med tap 2-12. Ved utgangen av 2008 var Shelly rangert som nummer 3 i verden i sin klasse._NEWLINE_Shelly deltok verken ved EM i boccia 2009, VM i boccia 2010 eller Verdenscupen i boccia 2011, men han deltok igjen ved paralympiske sommerleker 2012 i London, i lagkonkurransen i klassen BC1-2. Irland tapte imidlertid begge sine kamper i gruppespillet, og gikk ikke videre til sluttspillet.'